自紫陽觀至華陽洞宿侯尊師草堂簡同遊
作者：李延陵
朝代：唐

paragraphs: 石林媚煙景，句曲盤江甸。
南向佳氣濃，峰峰遙隱見。
漸臨華陽口，微路入葱蒨。
七曜懸洞宮，五雲抱山殿。
銀函意誰發，金液徒堪薦。
千載桃花春，秦人深不見。
東溪喜相遇，貞白如會面。
青鳥來去閑，紅霞朝夕變。
一從化真骨，萬里乘飛電。
蘿月延步虛，松花醉閑宴。
幽人即長往，茂宰應交戰。
明發歸琴堂，知君嬾爲縣。